10. mail lendasime neljakesi (lisaks minule Aare Hommik, Kristo Joosep ja Ragnar Joosep) Islandile, et tõusta selle maailma suurima puhtalt vulkaanilise tekkega saare kõrgeimale tipule.  Eelmine matk samasse kohta 2009 aasta juulis oli mul halbade ilmastikuolude tõttu ebaõnnestunud. Seekord aga saime eesmärgi täidetud kohe esimesel võimalusel ning 13. mai keskpäeval sai minust teadaolevalt esimene eestlane, kes on tõusnud iga Euroopa riigi (kokku on neid 45) kõrgeimasse looduslikku punkti. Ütlen kõrgeimasse punkti, sest alati ei ole riigi kõrgeim koht tipp, vaid hoopis mäenõlv (näiteks Monaco, Holland ja Itaalia). Ise olen rahul.